Thoth, in een van sy gedaantes met die kop van ’n ibis.
God van Kennis, hiërogliewe en wysheid
Simbool Maanskyf, papirusrol
Ouers Geen (selfgeskep),
soms Ra of Horus en Hathor
Metgesel Sesjat, Maät, Bastet of Hathor
Thoth was in die Egiptiese mitologie ’n god wat baie belangrike rolle vervul het, soos die onderhoud van die heelal, en hy het saam met Maät langs die songod, Ra, se boot gestaan. Hy is later verbind met towerkrag, skrif, die ontwikkeling van wetenskap en die oordeling van die afgestorwenes.
In kuns is hy dikwels uitgebeeld as ’n man met die kop van ’n ibis of bobbejaan, diere wat vir hom heilig was. Sy vroulike eweknie was Sesjat; soms was sy ook sy vrou, en ander kere Maät.
Thoth se hooftempel was in die stad Chmoen, wat later Hermopolis Magna genoem is. Hy het ook in verskeie ander stede tempels gehad.
’n Uitbeelding van Thoth as ’n bobbejaan omstreeks 1400 v.C. (Britse Museum).
Thoth is op baie maniere uitgebeeld na gelang van die tydperk en die aspek waarop die kunstenaar wou klem lê. Hy is meestal uitgebeeld as ’n man met die kop van ’n ibis en ’n maanskyf. Soms het hy die kroon van die verenigde Egipte gedra.
Soms was hy ’n bobbejaan met die gesig van ’n hond, of ’n man met die kop van ’n bobbejaan.
Thoth het ook baie rolle in die mitologie gehad. Hy was ’n tussenganger, veral tussen die goeie en die bose; hy het seker gemaak nie een het ’n groot oorwinning oor die ander nie. Verder was hy ’n skriba van die gode, en hy het soms die eer gekry daarvoor dat hy die Egiptiese hiërogliewe en alfabette ontdek het. In die onderwêreld het hy verskyn as die aap Aän, die god van ewewig, wat gehelp het in die "weeg van die hart"-seremonie.
Die antieke Egiptenare het geglo Thoth het homself geskep. Hy was die meester van beide die fisieke en die morele wette, en daarvoor het hy maät (orde) gebruik. Daar is geglo hy het die berekenings gedoen vir die vestiging van die hemele, sterre, aarde en alles daarin. Hy het ook die beweging van die hemelliggame bepaal. Sy mag was onbeperk in die Doeat (onderwêreld) en amper so groot soos dié van Ra en Osiris.
Hy is beskou as die skrywer van alle wetenskaplike, godsdiens-, filosofie- en towerwerke. Hy het glo ook die sterrekunde, astrologie, numerologie, wiskunde en landmeting uitgevind, asook medisyne, botanie, teologie, beskaafde regering, lees, skryf en openbare rede. Daar is geglo hy was die ware skrywer van alle menslike en goddelike werke.
↑ Budge, E.A. Wallis, The Gods of the Egyptians Vol. 1 p. 400
↑ Budge The Gods of the Egyptians p. 403
↑ National Geographic Society: Egypt's Nile Valley Supplement Map
↑ National Geographic Society: Egypt's Nile Valley Supplement Map: Western Desert portion.
↑ 7,0 7,1 7,2 Budge The Gods of the Egyptians Vol. 1 p. 401
↑ Budge Gods of the Egyptians Vol. 1 p. 405
↑ Budge Gods of the Egyptians Vol. 1 p. 408
↑ 10,0 10,1 Budge Gods of the Egyptians Vol. 1 p. 414
↑ Budge Gods of the Egyptians Vol. 1 p. 403
↑ 12,0 12,1 Budge The Gods of the Egyptians Vol. 1 p. 407
↑ Budge Gods of the Egyptians Vol. 1 p. 401
↑ Budge Gods of the Egyptians Vol. 1 pp. 407–8
↑ Hall The Hermetic Marriage p. 224
Wikimedia Commons het meer media in die kategorie Thoth.
Ontsluit van "https://af.wikipedia.org/w/index.php?title=Thoth&oldid=1892091"